- Nu kender jeg ikke til den konkrete sag, men uanset om jeg ikke kender den, så er det omsorgssvigt at placere mennesker, som har brug for en håndsrækning i en ejendom helt ude på landet - det kan ikke kaldes andet end omsorgssvigt, siger Marianne Jelved (R) til TV2/Nord. Mandag kunne TV2/Nord fortælle, at der ikke er lovkrav om kommunal godkendelse af de private såkaldte enkeltmandstilbud. Det var et sådant den 28-årige mand fra Vrå, der stak sin nabo i maven, boede i. Han var placeret i botilbuddet af sin hjemkommune Odense, og boede alene ude på landet. - Loven har et hul, hvis det kan være rigtigt, at man kan eksportere syge mennesker til andre kommuner, og bare lade dem passe sig selv. Det kan ikke være rigtigt, siger Marianne Jelved.

Referat:
TV2/Nords afsløringer de seneste dage af forholdene i private botilbud for enkeltpersoner får den radikale socialordfører til at kræve en lovændring.